तब अर्जुुर्न की यह बात सुनकर हनुमान्‌ ने कहा-बाणों का सेतु हम सब विशालकाय वानरों का भार वहन नहीं करता । यहीं सोच विचार कर श्रीराम ने ऐसा नहीं किया । तब अर्जुन ने कहा - हे वानर सत्तम ! यदि वानरों के बोझ से सेतु डूब जाने का भय हो तो उस धनुर्धारी की धनुर्विद्या की क्‍या विशेषता रहीं । अभी इसी समय मैं अपने कौशल से बाणों का सेतु बनाये देता हूँ । तुम उसके ऊपर आनन्‍द से नाचो कूदो। इस प्रकार मेरी धनुर्विद्या का नमूना भी देख ही लो।अर्जुन की ऐसी बात सुनकर हनुमान्‌जी मुस्‍कराते हुए कहने लगे यदि मेरे पैर के अंगूठे के बोझ से ही आपका बनाया सेतु डूब जाय तो क्‍या करियेगा? हनुमानजी की बात सुनकर अर्जुन ने कहा कि यदि तुम्‍हारे भार से सेतु डूब जायेगा तो मैं चिता जलाकर उसी आग में जल मरूँगा। अच्‍छा अब तुम भी कोई बाजी लगाओ। अर्जुन की बात सुनकर हनुमान्‌जी कहने लगे यदि मैं अपने अंगूठे के भार से तुम्‍हारे बनाये सेतु को न डूबा सकूँगा तो तुम्‍हारे रथ की ध्‍वजा के पास बैठकर जीवनभर तुम्‍हारी सहायता करूँगा।‘‘ अच्‍छा यही सही’’ ऐसा कहकर अर्जुन ने अपने धनुष का टंकोर किया और अपने बाणों के समूह से बहुत अल्‍प समय में एक सुद्‌ढ़ सेतु बनाकर तैयार कर दिया । उस सेतु का विस्‍तार सौ योजन था और वह समुद्र के ऊपर ही एक छोर से दूसरे छोर तक मिला हुआ था। उस सेतु को देखने के पश्‍चात्‌ हनुमान्‌जी ने उसे अपने अँगूठे के भार से ही समुद्र में डूबो दिया ।